Vladimír Jukl

Vladimír Jukl (* 19. apríl 1925, Bratislava – † 1. máj 2012, Bratislava) bol slovenský matematik a rímskokatolícky kňaz. V čase vlády Komunistickej strany Československa spolu so Silvestrom Krčmérym vybudoval na Slovensku tzv. tajnú cirkev, ktorá nespolupracovala s režimom, za čo dostal prívlastok „generál tajnej cirkvi“.

Životopis 
Narodil sa v Bratislave v česko-slovenskej rodine. Otec pochádzal z Prahy, v Bratislave bol učiteľom na Československej obchodnej akadémii. K viere ho viedla mama, pôvodom z Turčianskych Teplíc. Po absolvovaní piatich tried ľudovej školy a gymnázia študoval matematiku a fyziku na Prírodovedeckej fakulte vtedajšej Slovenskej univerzity (dnes UK), pričom štúdium ukončil v roku 1947 v Prahe na Karlovej univerzite.

Nastúpil na pozíciu asistenta matematiky na Vysokej škole chemicko-technologickej v Prahe a súbežne dva roky externe študoval teológiu. Štúdium však ukončila násilná likvidácia fakulty v roku 1950 a nástup na vojenskú službu. V auguste 1951 Vladimíra Jukla zatkla ŠtB a po mučení a desaťmesačnej samoväzbe bol ako 27-ročný odsúdený za velezradu na 25 rokov väzenia, z ktorého časť si odpykal v uránových baniach v Jáchymove. Prepustený bol podmienečne v roku 1965, vo väzení strávil 13 rokov, 6 mesiacov a 9 dní.

Po prepustení pracoval ako elektrotechnik v Dopravnom podniku mesta Bratislava a vo Výpočtovom stredisku Prírodovedeckej fakulty UK. V roku 1969 získal titul RNDr. v odbore numerická matematika. Po previerkach a nástupe normalizácie začiatkom 70. rokov sa stal tajomníkom Jednoty slovenských matematikov a fyzikov (JSMF) a vtedajší riaditeľ Matematického ústavu SAV Štefan Schwarz poskytol JSMF na ústave miestnosť, kde mohol Vladimír Jukl pracovať.

Prakticky od prepustenia z väzenia sa podieľal na aktivitách tajnej cirkvi, ktorej sieť sa v priebehu 70. rokov rozšírila po celom Slovensku. Tajne doštudoval teológiu a v roku 1971 prijal od Jána Chryzostoma Korca kňazskú vysviacku.

V rokoch 19901991 pôsobil ako redaktor Katolíckych novín, v rokoch 19911994 ako výkonný tajomník Konferencie biskupov Slovenska.

Ocenenia 
 1990: zlatá medaila za zásluhy o rozvoj slovenskej matematiky a fyziky od vedenia Matematicko-fyzikálnej fakulty UK.
 1998: čestný doktorát Trnavskej univerzity za vzdelávaciu činnosť.
 2009: rytiersky kríž Radu za zásluhy Poľskej republiky od prezidenta Lecha Kaczyńského.
 2010: Cena Jána Langoša (spolu so Silvestrom Krčmérym).
 2013: Rad Ľudovíta Štúra I. triedy in memoriam od prezidenta SR Ivana Gašparoviča.

Vladimíra Jukla ocenila aj Konfederácia politických väzňov Slovenska a Fórum kresťanských inštitúcií, kde bol čestným členom.

Referencie

Literatúra

Externé odkazy 
 Vladimír Jukl (príbeh pamätníka) na webe Ústavu pamäti národa
 Slovenský „generál“ vyznamenaný Poliakmi – komentár na portáli Aktuality.sk
 Vlado Jukl – desať postrehov zblízka – nekrológ Ladislava Stromčeka, generálneho vikára Žilinskej diecézy v denníku Postoj
 Za Vladimírom Juklom – spomienky Františka Mikloška, Jána Dudu, Terézie Rončákovej, Antona Srholca a ďalších v denníku Postoj

Osobnosti z Bratislavy
Slovenskí matematici
Slovenskí rímskokatolícki kňazi
Česko-slovenskí rímskokatolícki kňazi
Politickí väzni komunistického režimu v Česko-Slovensku
Disidenti v komunistickom Česko-Slovensku
Laureáti Ceny Jána Langoša
Držitelia Radu Ľudovíta Štúra I. triedy
Absolventi Karlovej univerzity
Držitelia čestných doktorátov Trnavskej univerzity v Trnave